《初发京口》
明代·皇甫汸

少年慕攀鳞，千里轻徒步。愧非登庙姿，亦谬临轩顾。

朝跻赤墀涂，夕骋青门路。宁知世网婴，遂为儒冠误。

昨浮湘江还，愿守箕山卧。不胜战者劳，心迹两乖忤。

解缆指广陵，眷恋未能渡。兴歌瞩流波，庶几照情素。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。